Diari Oficial de la Generalitat Valenciana


Sumari del DOGV 3902, del 21-12-2000 (2000/9840)

Informació pública de les bases i la convocatòria que han de regir l'oposició lliure per a cobrir en propietat una plaça d'auxiliar de la policia local.
--------------------------------------------------------------------------------------------------------------------------------------------------------

### Dades del document

Número de DOGV
:   3902

Data del DOGV
:   21-12-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/9840


Data del document
:   13-11-2000

Organisme emissor
:   Ajuntament del Genovés

Tipus de document
:   Convocatòria

Descriptors 

:   * Genovés, el
    * administració local
    * policia
    * concurs administratiu

Informació pública de les bases i la convocatòria que han de regir l'oposició lliure per a cobrir en propietat una plaça d'auxiliar de la policia local. [2000/M9840]
  
L'alcalde, per la Resolució del dia 13 de novembre de 2000, va aprovar les bases i la convocatòria que han de regir l'oposició lliure per a cobrir en propietat una plaça d'auxiliar de la policia local, que son del tenor literal següent:
  
Bases per a la provisió en propietat, mitjançant oposició lliure, d'una plaça d'auxiliar de la policia local vacants en la plantilla municipal, oferta d'ocupació pública de 1999 de l'Ajuntament de Genovés.
  
Primera. Objecte de la convocatòria
  
L'objecte d'aquesta convocatòria és la provisió en propietat, mitjançant oposició lliure, d'una plaça d'auxiliar de la policia local, escala d'administració especial, subescala de serveis especials, classe de policia local, classificada en l'escala bàsica corresponent al nivell C de titulació, de conformitat amb el que disposa la Llei 6/1999, de 19 d'abril, de la Generalitat Valenciana.
  
Segona. Requisits dels aspirants
  
Per a ser admesos a la realització de les proves selectives, els aspirants hauran de complir els següents requisits, que hauran de complir-se l'últim dia del termini de presentació de sol·licituds i mantindre's durant tot el procés selectiu:
  
a) Tindre la nacionalitat espanyola.
  
b) Estar en possessió del títol de Batxiller Superior, Formació Professional de segon grau o equivalent o tindre complides les condicions per a obtindre'ls en la data en què acabe el termini de presentació d'instàncies. L'equivalència haurà de ser reconeguda per l'administració competent i degudament acreditada en aquest sentit pels aspirants.
  
c) No patir cap malaltia ni estar afectats per cap limitació física ni psíquica incompatible amb l'exercici de les funcions o que les impossibilite, i tindre una estatura mínima de 1,65 metres per als homes i 1,60 metres per a les dones.
  
d) Tindre complits 18 anys i no excedir dels 30, referits ambdós límits a la data del termini de presentació d'instàncies. Als sols efectes de l'edat màxima es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe de policia local i els seus auxiliars.
  
e) No haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de les funcions públiques.
  
f) Posseir els permisos de conducció de vehicles A-2 i B-2 o, si escau, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció dels vehicles a què es refereix l'article 7.3. de l'anterior Reial Decret 772/1997.
  
Tercera. Presentació d'instàncies i documentació annexa
  
3.1. Les instàncies per a prendre part en aquesta convocatòria es dirigiran a l'alcalde president d'aquest ajuntament, i s'hi podrà utilitzar el model d'instància que es facilitarà a les dependències municipals. Les instàncies es presentaran en el registre general de l'ajuntament o en la forma que determina l'article 38.4 de la Llei Règim Jurídic de les Administracions Públiques i del Procediment Administratiu Comú, en el termini de 20 dies naturals, comptats des del següent al de la publicació de l'extracte d'aquesta convocatòria en el Boletín Oficial del Estado.
  
En les instàncies per a prendre part en aquesta convocatòria, els aspirants hauran de manifestar que compleixen tots i cadascun dels requisits exigits en aquestes bases i que es comprometen a prestar el jurament o promesa.
  
En el cas d'instàncies defectuoses, es cridarà l'interessat perquè esmene les deficiències i se li farà saber que si no ho fa abans de 10 dies quedarà exclòs de la llista d'aspirants.
  
3.2. A les instàncies s'acompanyarà:
  
- Justificants d'haver pagat els drets d'examen que es fixen en la quantitat de 2.000 pessetes. El pagament d'aquests drets s'efectuarà en la caixa municipal o per gir postal o telegràfic, dirigit a la tresoreria, on s'indicarà claramente la plaça objecte de la convocatòria. Aquests drets d'examen sols es tornaran als qui no siguen admesos al procediment selectiu per falta d'algun dels requisits exigits per a prendre-hi part.
  
- Fotocòpia compulsada de DNI.
  
- Fotocòpia compulsada del títol exigit en la convocatòria.
  
- Fotocòpia compulsada dels permisos de conducció de vehicles exigits en la convocatòria.
  
Quarta. Admissió d'aspirants
  
Acabat el termini de presentació d'instàncies, l'Alcaldia Presidència dictarà una resolució en el termini màxim d'un mes, en què declararà aprovades les llistes provisionals d'aspirants admesos i exclosos.
  
En aquesta resolució, que es publicarà en el Butlletí Oficial de la Província de València, Diari Oficial de la Generalitat Valenciana i al tauler d'anuncis de l'ajuntament, constarà el nom i els cognoms dels aspirants admesos i exclosos i, si escau, el motiu de no-admissió. Contra aquesta resolució es podrà presentar reclamació en el termini de 10 dies hàbils. Si es presenten reclamacions aquestes s'acceptaran o es rebutjaran en la resolució per la qual s'aprove la llista definitiva, que es publicarà, així mateix, als llocs indicats per a la llista provisional.
  
En el mateix acte administratiu, s'indicarà a més, el dia, la data i l'hora del començament de les proves selectives, l'ordre d'actuació dels aspirants i la composició dels tribunals.
  
Cinquena. Tribunal qualificador
  
President: el president de la corporació o un membre d'aquesta en qui delegue.
  
Secretari: el secretari de la corporació o funcionari en qui delegue, que actuarà a més com a vocal.
  
Vocals:
  
- Un representant del professorat oficial designat per l'Institut Valencià de Seguretat Pública
  
- Un representant de la Generalitat Valenciana, designat per la Direcció General d'Administració Territorial.
  
- Dos funcionaris de carrera designats per la corporació.
  
El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisquen, que col·laboraran amb el tribunal i tindran veu però no vot.
  
La designació dels membres del tribunal inclourà la dels respectius suplents, i es farà pública junt a la llista d'admesos i exclosos, així com al tauler d'anuncis de l'ajuntament.
  
Els vocals del tribunal posseiran igual o superior titulació acadèmica que l'exigida per als llocs de treball oferits.
  
El tribunal no podrà constituir-se ni actuar sense l'assistència, almenys, de la meitat més un dels membres, titulars o suplents.
  
Els membres del tribunal podran ser recusats pels aspirants de conformitat amb el que disposen els articles 28 i 29 de la vigent llei de procediment administratiu.
  
Sisena. Començament i desenvolupament de l'oposició
  
Els aspirants seran convocats en crida única, excepte casos de força major degudament justificats i apreciats lliurement pel tribunal. La no-presentació d'un aspirant en el moment de ser cridat a qualsevol dels exercicis obligatoris, determinarà automàticament el decaïment del seu dret a participar en el mateix exercici i en els successius, per la qual cosa quedarà exclòs del procediment selectiu.
  
Per a establir l'ordre d'actuació dels aspirants en aquells exercicis que no puguen realitzar-se conjuntament, es realitzarà un sorteig previ, i el resultat es farà públic en la forma que determina la base quarta.
  
El tribunal podrà requerir en sol·licitar en qualsevol moment als aspirants que acrediten la seua identitat, i per a això aquests hauran de portar el document nacional d'identitat.
  
Una vegada començades les proves no serà obligatòria la publicació dels successius anuncis de realització de la resta d'exercicis en butlletins oficials. El tribunal haurà de fer públics aquests anuncis al tauler d'anuncis de l'ajuntament.
  
Setena. Procediment de selecció: oposició lliure
  
7.1. Fase prèvia.
  
Abans de començar les proves físiques i de coneixement del temari, es practicarà un exercici o prova psicotècnica aptitudinal i de personalitat i el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte.
  
Les dites proves s'ajustaran als barems que s'estableixen en els annexos I i III de l'Ordre de 5 de desembre de 1994, de la Conselleria d'Administració Pública, per la qual s'estableixen els criteris mínims per a la selecció dels policies de la Comunitat Valenciana en les proves físiques, psicotècniques i mèdiques, i en l'annex de l'Ordre de 22 de desembre de 1997, de la Conselleria de Presidència, per la qual es modifica la de data 5 de desembre de 1994, de la Conselleria d'Administració Pública.
  
7.2. Fase d'oposició.
  
Constarà dels següents exercicis:
  
Primer exercici: de caràcter obligatori.
  
Consistirà a superar proves d'aptitud física que posen de manifest la capacitat per a l'exercici del lloc de treball; el contingut i les marques mínimes d'aquestes proves seran, almenys, els següents:
  
- Escalada de corda amb presa de peus: homes, 4 metres; dones, 3 metres.
  
- Salt de longitud amb carrera: 4 metres per a homes i 3,50 metres per a dones amb tres intents per a homes i dones.
  
- Salt d'altura: 1,15 metres per a homes i 1,05 metres per a dones, amb tres intents per a homes i dones.
  
- Carrera de velocitat en 60 metres: per a homes, 10 segons; per a dones, 12 segons.
  
- Carrera de resistència en 1000 metres: 4 minuts per a homes i 4,10 minuts per a dones.
  
Segon exercici: de caràcter obligatori.
  
Consistirà a contestar per escrit, durant 90 minuts, sobre quatre temes elegits per sorteig, un de cadascun dels grups I al IV, ambdós inclusivament, que componen el programa que figura en l'annex I.
  
Aquests temes seran llegits en sessió pública davant el tribunal, que podrà formular les preguntes o els aclariments que sobre aquests jutge oportuns.
  
Es valorarà la claredat d'idees, la facilitat d'expressió verbal i el coneixement sobre els temes exposats.
  
Tercer exercici: de caràcter obligatori.
  
Consistirà a contestar per escrit, durant una hora, sobre un tema dels que componen el grup cinqué; es valoraran els coneixements, la claredat en l'exposició, la presentació, la redacció i l'ortografia.
  
Aquest exercici podrà ser substituït per un qüestionari de 50 preguntes amb respostes alternatives, de les quals només una serà correcta, basat en el contingut del grup cinqué d'aquest programa.
  
Les contestacions errònies es valoraran negativament amb una penalització equivalent a un terç del valor de cada contestació correcta.
  
Quart exercici: de caràcter obligatori.
  
Consistirà en la resolució d'un o dos supòsits pràctics relacionats amb les funcions a exercir. El determinarà el tribunal abans de començar l'exercici i la duració no excedirà de 60 minuts.
  
Cinqué exercici: de caràcter obligatori i no eliminatori.
  
Consistirà a traduir del valencià al castellà i viceversa un text proposat pel tribunal durant el temps màxim de 30 minuts. Es qualificarà de 0 a 2 punts i no tindrà caràcter eliminatori.
  
Vuitena. Qualificació dels exercicis
  
La qualificació del primer exercici (proves físiques) serà d'apte o no apte i caldrà superar almenys quatre de les proves per a ser qualificat com a apte. Els aspirants podran renunciar a la realització d'una d'aquestes i es considerarà la prova renunciada com a no apta.
  
La qualificació del segon, tercer i quart exercicis serà de 0 a 10 punts i serà necessari per a aprovar un mínim de 5 punts en cadascun d'aquests.
  
Les qualificacions s'adoptaran sumant les puntuacions atorgades pels distints membres del tribunal i dividint el total pel nombre d'assistents a aquell; el quocient obtingut serà la qualificació definitiva en cada exercici.
  
Les qualificacions de cada exercici es faran públiques el mateix dia en què s'acorden i seran exposades al lloc on es desenvolupen les proves i al tauler d'edictes de l'ajuntament.
  
L'ordre de la qualificació definitiva se determinarà per la suma de les puntuacions obtingudes en el conjunt dels exercicis.
  
Novena. Relació d'aprovats, presentació de documents i nomenament
  
Acabada la qualificació dels exercicis de l'oposició, el tribunal farà pública al tauler d'edictes de la corporació la llista d'aprovats per ordre de puntuació, el nombre dels quals no podrà ser superior al de places convocades, i elevarà a la presidència de la corporació la proposta de nomenament com a auxiliar de la policia local en pràctiques de l'aspirant que obtinga major puntuació.
  
L'aspirant proposat haurà de presentar davant la secretaria general, en el termini de 20 dies hàbils, des que es faça pública la llista d'aprovats, els documents acreditatius de les condicions de capacitat i altres requisits indicats en la base segona de la convocatòria.
  
El qui tinga la condició de funcionari públic estarà exempt de justificar documentalment les condicions i els requisits ja demostrats per a obtindre l'anterior nomenament i haurà de presentar el certificat de l'organisme públic del qual depenga, i acreditar la seua condició i totes les circumstàncies que consten en el seu full de serveis.
  
Si en el termini indicat i excepte els casos de força major, no presenta la documentació, no podrà ser nomenat i quedaran anul·lades totes les seues actuacions, sense perjudici de la responsabilitat en què haja pogut incórrer per falsedat en la seua instància.
  
L'aspirant opositor, una vegada presentada la documentació exigida en les bases de la convocatòria, haurà d'incorporar-se a l'Institut Valencià de Seguretat Pública per a realitzar un curs teoricopràctic de caràcter selectiu.
  
Per a la realització del curs, l'aspirant ja nomenat funcionari en pràctiques percebrà, amb càrrec a la corporació local respectiva, les retribucions que li corresponguen.
  
Superat el curs teoricopràctic, l'Institut Valencià de Seguretat Pública valorarà el curs teoricopràctic i elevarà proposta de nomenament a l'alcalde president. El nomenament haurà d'efectuar-se en el termini màxim de 15 dies des de la comunicació de l'IVASP.
  
L'aspirant que no supere el curs teoricopràctic podrà incorporar-se al curs immediatament posterior. No obstant això, cessarà com a funcionari en pràctiques i podrà ser nomenat de nou quan s'incorpore al següent curs. Si no supera aquest segon curs, quedarà definitivament decaigut en el seu dret de reserva de plaça.
  
Deu. Incidències
  
El tribunal queda autoritzat per a resoldre els dubtes que s'hi presenten, interpretar les bases de la convocatòria i prendre els acords necessaris per al bon ordre del procés selectiu.
  
En allò que no disposen aquestes bases, regirà el que disposen el Reial Decret Legislatiu 781/1986, de 18 d'abril, la Llei 7/1985, de 2 d'abril, el Decret 69/1986, de 2 de juny, la Llei 6/1999, de 19 d'abril, de Policies Locals i de Coordinació de Policies Locals de la Comunitat Valenciana i normes de desplegament.
  
Onze. Recursos
  
Contra aquestes bases i els actes administratius definitius que se'n deriven els interessats podran interposar els oportuns recursos en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Dotze. Publicació
  
Aquestes bases es publicaran en el Butlletí Oficial de la Província de València i en el Diari Oficial de la Generalitat Valenciana i l'anunci de la convocatòria, en extracte, en el Boletín Oficial del Estado.
  
ANNEX I
  
Programa de auxiliar de policia local.
  
Grup primer. Dret constitucional i administratiu.
  
Tema 1. Organització política de l'estat espanyol. Classe i forma d'estat. Organització territorial de l'estat. Relacions entre el govern i les Corts Generals.
  
Tema 2. La Corona: funcions constitucionals del rei. Successió i regència. El referendament.
  
Tema 3. La Constitució Espanyola de 1978. Estructura, contingut i principis bàsics. Reforma de la Constitució.
  
Tema 4. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 5. Les Corts Generals: les cambres. Composició, atribucions i funcionament. La funció legislativa.
  
Tema 6. El poder judicial, estructura, organització i funcionament dels tribunals en el sistema espanyol.
  
Tema 7. L'organització territorial espanyola. Les comunitats autònomes. Els estatuts d'autonomia. Òrgans i competència. Les administracions públiques: estatal, autonòmica i local.
  
Tema 8. L'Estatut d'Autonomia de la Comunitat Valenciana. La Generalitat Valenciana. Les Corts. El Govern Valencià o Consell. Les competències. Administració de justícia.
  
Grup segon. Règim local i policia.
  
Tema 1. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 2. Òrgans col·legiats de govern. L'ajuntament en ple. La Comissió de Govern. Òrgans consultius i participatius: les comissions informatives. Les juntes de districte.
  
Tema 3. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures dels policies locals. Adquisició i pèrdua de la condició de funcionari.
  
Tema 4. Responsabilitat dels funcionaris. Reglament de Règim Disciplinari. Incoació d'expedients.
  
Tema 5. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.
  
Tema 6. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.
  
Tema 7. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Principals infraccions a bans i ordenances. Els bans d'alcaldia.
  
Tema 8. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de forces i cossos. Policia governativa i judicial.
  
Tema 9. La policia local: conceptes previs. Missions i objectius. Estructura orgànica i funcional.
  
Tema 10. El binomi policia local-ciutadà: conceptes previs, relació, finalitat. Suports ètics. Normes d'actuació.
  
Tema 11. Ordenament legislatiu de la policia local. Principis bàsics d'actuació. Disposicions comunes estatutàries. Règim disciplinari.
  
Tema 12. La Llei de Coordinació de Policia Local de la Comunitat Valenciana. Disposicions generals. Estructura i organització. De la selecció, promoció i mobilitat. Dels drets i deures.
  
Tema 13. L'Institut Valencià de Seguretat Pública. Regulació legal. Fins i funcions. Els cursos de formació, bàsics o selectius, de capacitació i d'integració d'auxiliars de policia local. El Registre de Policies Locals.
  
Grup tercer. Dret penal i policia administrativa.
  
Tema 1. El Codi Penal. Concepte d'infracció penal: delicte i falta. Les persones responsables criminalment dels delictes i de les faltes.
  
Tema 2. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces: coaccions. Les tortures i altres delictes contra la integritat moral.
  
Tema 3. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. L'omissió del deure de socors. Delictes contra la intimitat, el dret a la pròpia imatge i la inviolabilitat del domicili.
  
Tema 4. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 5. Delictes contra l'administració pública: prevaricació i altres comportaments injustos; abandó de destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 6. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. De l'assistència d'advocat. Del tractament de presos i detinguts.
  
Tema 7. De l'entrada i registre en lloc tancat. De la comprovació del delicte i esbrinament del delinqüent.
  
Tema 8. Els grups socials. Formació dels grups socials. Les masses i la seua tipologia. El procés de socialització.
  
Tema 9. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant situació de desastres.
  
Grup quart. Policia de trànsit i circulació.
  
Tema 1. El trànsit i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.
  
Tema 2. La normativa sobre trànsit, circulació de vehicles a motor i seguretat viària. La llei de bases i el seu text articulat. Tipificació de les principals infraccions. Infraccions de trànsit que constitueixen delicte. El codi de circulació i els seus preceptes encara vigents.
  
Tema 3. El Reglament General de Circulació. Estructura. Principals normes de circulació.
  
Tema 4. El Reglament General de Conductors. Normes generals. Classes dels permisos de conduir i els seus requisits. La seua validesa. Equivalències.
  
Tema 5. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policíaques.
  
Tema 6. Reglament de procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
Tema 7. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.
  
Tema 8. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policíaques.
  
Tema 9. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.
  
Tema 10. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.
  
Grup cinqué. Coneixement del municipi.
  
Tema 1. La llista de carrers municipal de Genovés i centres oficials de la localitat.
  
Tema 2. Característiques de la població i geografia de la localitat.